Publication: Magyar Közlöny
Issue: MK-2001-28 (Year: 2001, Number: 28)
Era: 1990-2004
Section: [2. számú melléklet a 28/2000. (IX. 21.) OM rendelethez]
Paragraph Index: 295

12. évfolyam Környezetvédelem—vízgazdálkodás szakmacsoportos alapozó ismeretek 128 óra Környezetvédelem—vízgazdálkodás szakmacsoportos alapozó gyakorlatok 128 óra Elmélet és gyakorlat 256 óra KÖRNYEZETVÉDELEM—VÍZGAZDÁLKODÁS SZAKMACSOPORTOS ALAPOZÓ ISMERETEK 11—12. évfolyam Célok és feladatok A környezetvédelmi—vízgazdálkodási szakmacsoportos alapozó oktatás lehetőséget nyújt a szakmacsoportba sorolt szakképesítések szakmai elméleti és gyakorlati alapismeretei közül a kiemelt és közös alapozást nyújtó témakörök elsajátítására, a természettudományos tantárgyak tanulásakor szerzett elméleti ismeretek műszaki-technikai szemléletű ismétlésére, rendszerezésére, kiegészítésére. Felkészít a választott szakmacsoportos alapozó tantárgyból az érettségi vizsgára és megalapozza az azutáni szakképzést, illetve előkészíti a szakirányú felsőfokú továbbtanulást. A készségek és képességek fejlesztésével arra törekszik, hogy a tanulók képesek legyenek a gazdasági, technikai változások felismerésére, követésére, és a hozzájuk való aktív alkalmazkodásra. Hozzájárul a szakmacsoport szakmáinak gyakorlásához nélkülözhetetlen aktív magatartás, felelősségtudat és műszaki szemlélet kialakításához, és erősíti a tanulók szakmacsoporton belüli további tanulmányainak motivációját. Fejlessze a tanulók személyiségét azáltal, hogy a vízgazdálkodási, környezetvédelmi problémák megoldási lehetőségeinek és módjainak megismerésével fejlődik problémakezelő és -megoldó készségük, kreativitásuk. A szakmacsoport tevékenységeinek sokszínű, tartalmas, aktív tanulói magatartást és tanulási élményeket is eredményező bemutatásával keltse fel a tanulók érdeklődését az iparág iránt, bizonyítsa be számukra az ágazat gazdasági jelentőségét, hosszú távú fejlődőképességét. Mutassa be a szakterületen dolgozók sokszínű tevékenységét, a pályák távlatait, segítse a tanulókat leendő szakmai szerepük kiválasztásában, megfogalmazásában, egyéni életpályájuk reális megtervezésében. A Környezetvédelmi alapismeretek oktatásának célja a természeti környezet rendszerszemléletű elemzésével feltárni az ember, az emberi tevékenység és a természeti környezet kapcsolatát. A természeti környezet változásainak bemutatásával annak tudatosítása, hogy az ember a környezetével folyamatosan kölcsönhatásban van, és a felelőtlen emberi tevékenység negatív hatásai visszafordíthatatlanok, vagy esetenként csak nagy anyagi ráfordítással mérsékelhetők. A környezeti elemeket (talaj, víz, levegő) ért hatások ismertetésével megértetni, hogy a negatív környezeti hatású termelési technológiák nem elfogadhatók gazdaságossági, illetve műszaki-technológiai indokok alapján sem. Nyújtson olyan ismeretanyagot, amelynek birtokában a tanulók a környezet állapotát, annak változásait és a változás tendenciáját képesek mérni, illetve megítélni. 2001/28/II. szám A Vízgazdálkodási alapismeretek oktatásának célja egyrészt a víznek mint az egyik igen fontos természeti erőforrásnak és környezeti elemnek több szempontból történő bemutatásával a későbbiekben oktatásra kerülő vízgazdálkodási, illetve környezetvédelmi speciális szakmai ismeretek alapozása. Rávilágítani, hogy a vízgazdálkodási feladatok megoldásához létesítési, üzemeltetési és fenntartási ismeretek egyaránt szükségesek. Kiindulási alapok nyújtása a későbbiekben oktatandó vízhasznosítási és vízkár-elhárítási szakterületi ismeretekhez. Fejlesztési követelmények A tantárgy tanulása során fejlődjenek a tanulók szakmai tantárgyak tanulásához szükséges képességei, így különösen az ismeretelemző-értékelő gondolkodás, az önálló ismeretszerzés képessége, a kreativitás, az ismeretek alkalmazási képessége. Fejlessze a szóbeli és írásos szakmai kommunikációs, illetve a számítástechnikai alkalmazási képességeket. Alakuljon ki, fejlődjön, erősödjön meg a tanulók saját szakmai munkájukkal kapcsolatos kötelességtudata, felelősségérzete, igényessége, a szóbeli kommunikációban törekedjenek a szakmai nyelv szabatos és helyes használatára, írásos munkáikban az igényes külalakra. Alakuljon ki a tanulókban az önálló szakmai tanulás, feladatmegoldás képessége, érezzék meg a tanulási eredmények, sikerek értékét, örömét. A tantárgyi tevékenység végzése során erősödjék a tanulókban a mások munkájának, eredményeinek, teljesítményeinek tisztelete. A tantárgyi tevékenység során folyamatosan erősödjék a tanulási és szakmai motiváció, váljon tudatos döntéssé a szakmaválasztás. A tanulók szeressék a természetet, tiszteljék annak értékeit, ismerjék fel és utasítsák el a környezetszennyező, természetkárosító tevékenységeket, az ilyen magatartást, legyenek képesek és hajlandók aktív környezet- és természetvédő magatartásra. Ismerjék meg, fogadják el és tudatosan alkalmazzák a szakmai tevékenységek végzéséhez szükséges további magatartási szabályokat, magatartásformákat. A szakmai tanulmányi tevékenység által alakuljon ki, fejlődjön és erősödjön a szakmához, a választott munkához, életpályához való kötődésük. Környezetvédelmi alapismeretek: A tanulók a Környezetvédelmi alapismeretek tanítása-tanulása során lássák rendszerben az ember és a természet kapcsolatát. Az emberiséget foglalkoztató globális környezeti problémák mellett ismerjék fel szűkebb környezetük környezetvédelmi problémáit is. Tudniuk kell, hogy a környezetvédelmi problémák megoldásában kiknek és milyen feladatokkal kell részt vállalniuk. Építve előző ismereteikre, megismerik a környezeti elemek (víz, talaj, levegő) további jellemzőit és az emberi tevékenység környezeti elemekre gyakorolt hatásait. Tájékozottaknak kell lenniük a különféle települések működése során keletkező környezeti problémákról, különösen a hulladék és a zaj okozta hatásokról. Az ember és a természeti környezet témakörből a tanulók ismerjék a környezet és a környezetvédelem, a bioszféra és az ökoszisztéma, az ökológiai és a biológiai egyensúly, a természeti érték, a kultúrtörténeti érték fogalmát és a védetté nyilvánítás, osztályozás fogalmait, fokozatait, valamint a legjelentősebb védett növény- és állatfajokat. A tanulók értsék a termelési tevékenység hatásait, a természeti környezet elemeinek kölcsönhatásrendszerét, a környezeti tényezők és az élőlények kapcsolatának meghatározó jellegét. A tanulók tudják rendszerezni az ökoszisztémákat és a védett területeket. A tanulók tudják alkalmazni a természetvédelmi gyakorlatban a védett állat- és növényfajokról, vegetációtípusokról szerzett ismereteiket. A Környezeti elemek témakörből a tanulók ismerjék a környezeti elemekkel (víz, talaj, levegő) kapcsolatos alapfogalmakat és a környezeti elemeket érő leggyakoribb hatásokat. A tanulók értsék a környezeti elemek minősítési eljárásainak szükségességét és a szennyezések hatásait a környezeti elemekre. A tanulók tudják rendszerezni a víz minőségi mutatóit és a környezeti elemeket érő szennyező hatásokat. 2001/28/II. szám A Települési alapismeretek témakörből a tanulók ismerjék a különböző településkategóriákat, a település hálózatait, valamint a zaj- és rezgésvédelmi alapfogalmakat. A tanulók értsék a különböző területhasználatok eltérő környezeti hatásait. A Hulladékgazdálkodás témakörből a tanulók ismerjék a hulladék fogalmát, fajtáit. A tanulók értsék a hulladékok összetétele, tulajdonságaik, gyűjtésük és lerakásuk közötti összefüggéseket. A Radioaktivitás témakörből a tanulók ismerjék a sugárvédelmi alapfogalmakat, mértékegységeket, az atomerőművek környezeti hatásait. A tanulók tudják alkalmazni a feladatok megoldása során a sugárvédelmi mértékegységeket. Az iskola pedagógiai programjába a fenti témákon túl beépíthet az intézményi partnerek igényei szerinti további témaköröket is. Vízgazdálkodási alapismeretek: A vízgazdálkodási alapismeretek tanítása-tanulása tudatosítsa a tanulókban a víz szerepét, fontosságát az élet minden területén. Matematikai és fizikai tantárgyi koncentráció segítségével alapozza meg a hidrosztatika, hidrodinamika és szivárgáshidraulika méretezési-számítási eljárásait. Fejlessze a tanulók összefüggéseket kereső és felismerő szemléletét. Formálja a tanulók vízgazdálkodási szemléletét a korszerű környezetbarát technológiák irányába. Ismertesse meg a tanulókat mindazon szakmai fogalmakkal, mérési, méretezési, számítási eljárásokkal, melyekkel a vízgazdálkodás alapkérdései megérthetők. Keltse fel a tanulók érdeklődését a szakterület általános alapozó ismeretei iránt. Alakítsa ki a víz mennyiségi és minőségi kérdései iránti fogékonyságot. A Hidrológiai ismeretek témakörből a tanulók ismerjék az időjárási elemeket, azok mérési módszereit, a felszíni és felszín alatti vizek különböző megjelenési formáit, a medrek kialakulásának folyamatát, a vízállás, a vízhozam és a hordalék mérésének módjait, a mért vízrajzi adatok feldolgozásának módjait, eljárásait. A tanulók értsék a vízkészletek változásának okait, a sebességeloszlás törvényszerűségeit, az alkalmazott mérési eljárás elvét. A tanulók tudják alkalmazni alapismereteiket egy vízgyűjtőn lejátszódó hidrológiai folyamat vizsgálatánál, a vízfolyások alaktanáról szerzett ismereteiket információszerzéshez a vízfolyások helyszínrajzainak és keresztszelvényeinek tanulmányozásakor, a számítástechnikai ismereteiket a nagytömegű vízrajzi adatfeldolgozási munkák során. A Hidraulikai ismeretek témakörből a tanulók ismerjék a hidrosztatikus nyomást kiváltó hatásokat, a felhajtóerő, az úszás és a lebegés fogalmát, a víznyomásból származó erők nagyságának, helyének és irányának meghatározási módjait, a különféle folyadékmozgások osztályozását. A tanulók értsék a szabadfelszínű és a nyomás alatti vízmozgások ellenőrzési és méretezési számításainak elveit. A tanulók tudják alkalmazni elméleti ismereteiket a hidraulikai feladatok megoldása során. A Vízminőségi ismeretek témakörből a tanulók ismerjék az ivóvíz minőségi mutatóit, a különféle szennyvizek minőségi jellemzőit. A tanulók értsék a vízhasználatok és a minőség közti összefüggést, a tisztítási hatások fogalmát. A tanulók tudják alkalmazni a vízminőségi határértékeket. A Fizikai eljárások, műveletek témakörből a tanulók ismerjék az ülepítő és felúsztató berendezések, a szűrők főbb típusait. A tanulók értsék az ülepítők és szűrők méretezésének elvét. A tanulók tudják rendszerezni a sűrűségkülönbség és a méretkülönbség elvén működő berendezéseket és az ezekkel eltávolítható szennyeződéseket. A Kémiai eljárások témakörből a tanulók ismerjék a derítők és az ioncserélők főbb típusait. A tanulók értsék a derítés, az ioncsere, a lágyítás és a fertőtlenítés elvét. A Biológiai eljárások témakörből a tanulók ismerjék a mikroorganizmusok életműködési sajátosságait, a fermentáció, az aerob és anaerob légzés fogalmát, az oxigénbeviteli módokat, a komposztálás és fermentálás elvi alapjait. A tanulók értsék a mikroorganizmusok technológiai alkalmazhatóságának elvét, a különbséget az aerob és anaerob rendszerek folyamatai és technológiai eljárásai között. A tanulók tudják alkalmazni elméleti ismereteiket annak eldöntéséhez, hogy milyen környezeti problémák kezelhetők biotechnológiai módszerekkel. Az iskola pedagógiai programjába a fenti témákon túl beépíthet az intézményi partnerek igényei szerinti további témaköröket is. 2001/28/II. szám 11—12. évfolyam Évi óraszám:

Source: https://magyarkozlony.hu/hivatalos-lapok/23bf0639713635e14cc8aa43db6829088ce85135/dokumentumok/d5277dcda9bcd0a068fba784edf69f31f8306729/letoltes